  Виталий Пронин Инге Бу Андерсон.Азьвылэз кивалтӥсь Инге Бу Андерсон ужысь кошкон сярысь куриськон гожтӥз. 7-тӥ апрелёзь со вань ужъёссэ-документъёссэ заводлэн выль кивалтӥсезлы сётыны кулэ. Уноез экспертъёс но СМИ-ос пусйизы: «Рено-Ниссан» огазеяськон - ӵапак соин огкыл тупатэмын вал «АвтоВАЗ-ын» машинаосты поттонъя - Инге Бу Андерсонлэсь ужамзэ ӟечен пусйылӥз. Но «Ростехнологии» огазеяськон, таиз «АвтоВАЗ»-лэн валтӥсь акционерез луэ, сое воштон пумысен огкылэ вуиз. Мылкыдзэ вераз Россиысь Президентлэн Приволжск федерал округъя оскем муртэз Михаил Бабич: - Берло дыре заводын шуг-секытъёс кылдӥзы воштос ёзъёсты поттонэз радъянъя, - шуиз со. - Та ласянь чаклам ужъёссэ «АвтоВАЗ» быдэстыны ӧз вормы, лыдпусъёс улӥе лэзькизы. Заводлэн кивалтӥсьёсыз экономикаысь шуг-секытъёс вылэ чӧлскыны кутскизы, воштос ёзъёс поттыны луонлыкъёсмы, пе, пичиесь. Со вие таӵе продукция поттӥсь пичиесь предприятиос ужзэс синмаськымон радъяло, вуззэс шумпотыса басьто кунгож сьӧрын. Иське, ужпум кризис бордын ӧвӧл. «АвтоВАЗ» - Россиысь автопромлэн валтӥсь предприятиез, та заводлэн площадкаосаз воштос ёзъёсты поттон та дырозь ӟеч радъямын луыны кулэ ни вал. Озьы огкылэ вуэмын концернлэсь кивалтӥсьсэ воштыны. «АвтоВАЗ» огазеяськонлэн выль кивалтӥсез - Румыниысь Николя Мор. Талэсь азьвыл со кивалтэмын отысь машина поттонъя «Дачия» огазеяськонэн. Елена Никитина Туспуктэм басьтэмын вотэсысь  